## La Generalitat i l’Ajuntament de València acorden amb Turespaña celebrar el 40 aniversari de l’entitat en la ciutat de València

*** Tindrà lloc el pròxim mes de juny i reunirà les principals destinacions espanyoles, així com entitats i empreses del sector turístic nacional
* És una iniciativa que la Generalitat i l’Ajuntament de València han sol·licitat des del mes de desembre passat, quan es van traslladar a Madrid per a proposar un pla específic de promoció
* Per a les dos institucions, este acord fa valdre el treball de promoció que està duent a terme la Comunitat Valenciana en Fitur i és una oportunitat excel·lent per a consolidar la recuperació turística de la destinació**

El secretari autonòmic de Turisme, José Manuel Camarero, i la regidora de Turisme, Innovació i Captació d’Inversions de l’Ajuntament de València, Paula Llobet, s’han reunit en el marc de Fitur amb el director general de Turespaña, Miguel Sanz, en una trobada en la qual també ha sigut present el director de la Fundació Visit Valencia, Tono Franco.

L’objectiu principal de la reunió ha sigut avançar en la col·laboració entre les institucions per a donar suport a la promoció turística de València després dels efectes de la DANA. En este sentit, s’ha decidit convertir, en 2025, la ciutat en seu per a albergar els actes de celebració del 40 aniversari de Turespaña.

Es tracta d’una iniciativa que tant la Generalitat com l’Ajuntament de València han estat sol·licitant des del mes de desembre passat, quan es van traslladar a Madrid per a demanar a Turespaña un pla específic en 2025 per a ajudar en la recuperació de la imatge turística de la Comunitat Valenciana i, especialment, de València.

En esta reunió, Paula Llobet i José Manuel Camarero es van reunir amb el director general de Turespaña, Miguel Sanz, i van sol·licitar pressupost per al desenrotllament del Pla València de turisme, consistent en una bateria d’accions en mercats objectiu i que culmina amb la celebració del 40 aniversari de Turespaña a València.

Per al secretari autonòmic de Turisme, José Manuel Camarero, l’“acord que hem tancat en Fitur reforça la nostra aposta ferma per València com una destinació turística de primer orde, i s’emmarca en este pla específic de promoció de la ciutat per a este exercici 2025 que vam reclamar al Ministeri”.

D’esta manera, per a Camarero, l’anunci de la celebració del 40 aniversari de Turespaña en la nostra ciutat “no només fa valdre el treball de promoció que estem duent a terme, sinó que és una oportunitat excel·lent per a consolidar la recuperació turística després dels efectes de la DANA”, a més d’insistir en el fet que “València està més preparada que mai per a rebre els principals actors del sector turístic”.

Per la seua banda, la regidora de Turisme, Innovació i Inversions, Paula Llobet, ha celebrat també que el Govern central haja atés finalment la petició que li van traslladar la Generalitat i l’Ajuntament de València. “Creiem que és una bona notícia per a la ciutat, el Govern central havia d’implicar-se també i ajudar-nos a reactivar l’economia local de la regió”, ha afirmat Llobet.

L’acte de celebració del 40 aniversari de Turespaña reunirà el pròxim mes de juny a València les principals destinacions espanyoles, així com entitats i empreses del sector turístic nacional, i es tracta d’una oportunitat única per a posicionar València com una ciutat innovadora, resilient i preparada per als grans desafiaments del sector turístic, com han coincidit Camarero i Llobet.

Fecha: 24/01/2025